ΣΥΜΠΕΡΑΣΜΑΤΑ ΤΟΥ ΣΥΜΒΟΥΛΙΟΥ

της 27ης Σεπτεμβρίου 1999

σχετικά με το ρόλο της αυτορρύθμισης υπό το φως της ανάπτυξης νέων υπηρεσιών των μέσων ενημέρωσης

(1999/C 283/02)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ -

1. ΥΠΕΝΘΥΜΙΖΟΝΤΑΣ τη σύσταση του Συμβουλίου 98/560/ΕΚ, της 24ης Σεπτεμβρίου 1998, για την ανάπτυξη της ανταγωνιστικότητας της ευρωπαϊκής βιομηχανίας οπτικοακουστικών υπηρεσιών και υπηρεσιών πληροφόρησης μέσω της προώθησης εθνικών πλαισίων με σκοπό την επίτευξη συγκρίσιμου και αποτελεσματικού επιπέδου προστασίας των ανηλίκων και της ανθρώπινης αξιοπρέπειας(1), και το πολυετές κοινοτικό πρόγραμμα δράσης για την προώθηση της ασφαλέστερης χρήσης του Ίντερνετ μέσω της καταπολέμησης του παράνομου και βλαβερού περιεχομένου στα παγκόσμια δίκτυα που υιοθετήθηκε με την απόφαση αριθ. 276/1999/ΕΚ του Ευρωπαϊκού Κοινοβουλίου και του Συμβουλίου(2).

2. ΥΠΕΝΘΥΜΙΖΟΝΤΑΣ ότι η Επιτροπή, στην ανακοίνωση της 9ης Μαρτίου 1999 για τα αποτελέσματα του δημόσιου διαλόγου σχετικά με την Πράσινη Βίβλο για τη σύγκλιση, σημειώνει τη σημασία που θα μπορούσε να έχει η αυτορρύθμιση·

3. ΑΝΑΓΝΩΡΙΖΟΝΤΑΣ ότι ενώ η αυτορρύθμιση θα εξακολουθήσει να συμπληρώνει επωφελώς τη νομοθεσία σε όλες τις μορφές των μέσων ενημέρωσης σε ορισμένα κράτη μέλη, είναι σκόπιμο εδώ να εξεταστεί ο ρόλος της αυτορρύθμισης στις νέες υπηρεσίες των μέσων ενημέρωσης·

4. ΣΗΜΕΙΩΝΕΙ:

- ότι στις περισσότερες ευρωπαϊκές χώρες έχουν αναπτυχθεί συστήματα αυτορρύθμισης των μέσων ενημέρωσης εκ των οποίων ορισμένα καλύπτουν όλα τα μέσα ενημέρωσης (τύπος, ραδιοφωνία, τηλεόραση και διαφήμιση σε όλα τα μέσα ενημέρωσης), ενώ άλλα περιορίζονται σε μεμονωμένα μέσα ενημέρωσης ή νέες υπηρεσίες πληροφόρησης και επικοινωνίας,

- ότι υπάρχουν σημαντικές διαφορές μεταξύ των τρόπων με τους οποίους τα διάφορα συστήματα αυτορρύθμισης είναι οργανωμένα και συμπληρώνουν ή συμβάλλουν στις εθνικές νομοθεσίες οι οποίες αντανακλούν τη δημοκρατική, περιφερειακή και πολιτιστική ποικιλομορφία της Ευρώπης,

- ότι η αυτορρύθμιση θα μπορούσε να συμπληρώνει επωφελώς τη νομοθεσία στα πλαίσια της μελλοντικής ανάπτυξης νέων υπηρεσιών των μέσων ενημέρωσης·

5. ΑΝΑΓΝΩΡΙΖΕΙ:

- ότι ο καθορισμός των στόχων δημοσίου συμφέροντος και η επιλογή του καλύτερου τρόπου για την επίτευξη αυτών των στόχων στον τομέα αυτόν παραμένει εξ ολοκλήρου στην ευθύνη των κρατών μελών, με την επιφύλαξη του κοινοτικού δικαίου,

- ότι τα συστήματα αυτορρύθμισης των μέσων ενημέρωσης σύμφωνα με τις εθνικές πολιτιστικές και νομικές παραδόσεις και πρακτικές, μπορούν, ωστόσο, να συμβάλουν στη διασφάλιση των δημοσίων συμφερόντων·

6. ΕΚΦΡΑΖΕΙ ΤΗΝ ΙΚΑΝΟΠΟΙΗΣΗ ΤΟΥ:

- για την πρόθεση της Επιτροπής να υποβάλει λεπτομερέστερη δέσμη ρυθμιστικών αρχών σε ανακοίνωση, επιπροσθέτως της ανακοίνωσης της, της 9ης Μαρτίου 1999, σχετικά με τα αποτελέσματα του δημόσιου διαλόγου όσον αφορά την Πράσινη Βίβλο για τη σύγκλιση,

- για το γεγονός ότι το σεμινάριο εμπειρογνωμόνων που διοργάνωσε η γερμανική Προεδρία στο Saarbrücken σχετικά με την αυτορρύθμιση των μέσων ενημέρωσης, αποτέλεσε το έναυσμα του διαλόγου σε ευρωπαϊκό επίπεδο γύρω από τις δυνατότητες συμβολής των συστημάτων αυτορρύθμισης στην επίτευξη στόχων δημοσίου συμφέροντος, ιδίως υπό το φως της ανάπτυξης νέων υπηρεσιών των μέσων ενημέρωσης·

7. ΛΑΜΒΑΝΟΝΤΑΣ ΥΠΟΨΗ την εμπειρία με τα υφιστάμενα συστήματα αυτορρύθμισης στην πολιτική για τα μέσα ενημέρωσης, ΤΟΝΙΖΕΙ ότι πρέπει:

- να αναλυθούν οι δυνατότητες συμβολής των συστημάτων αυτορρύθμισης στις νέες υπηρεσίες των μέσων ενημέρωσης,

- να ισορροπηθούν τα ισχυρά και τα ασθενή σημεία των συστημάτων αυτορρύθμισης,

- να εμβαθυνθεί η ανάλυση των δυνατοτήτων συμβολής, ιδίως μέσω δημοσίου διαλόγου,

- κατά την εξέταση των συστημάτων αυτορρύθμισης στις νέες υπηρεσίες των μέσων ενημέρωσης, να ληφθούν υπόψη τα ενδιαφέροντα των τρίτων, ιδίως δε των χρηστών·

8. ΚΑΛΕΙ την Επιτροπή, με επιφύλαξη των δυνάμει της συνθήκης εξουσιών της:

- να λάβει υπόψη την επιτευχθείσα πρόοδο των συζητήσεων σχετικά με το ρόλο της αυτορρύθμισης υπό το φως της ανάπτυξης νέων υπηρεσιών των μέσων ενημέρωσης κατά την κατάρτιση της ανακοίνωσης που αναφέρεται στο σημείο 6, έχοντας υπόψη ότι εναπόκειται σε κάθε κράτος μέλος να καθορίσει τον ενδεχόμενο συμπληρωματικό ρόλο της αυτορρύθμισης στη νομοθεσία,

- να διευκολύνει τη μελλοντική συζήτηση επί του θέματος, παρέχοντας, εφόσον χρειάζεται, προσαρμοσμένη στα σύγχρονα δεδομένα ενημέρωση στο Ευρωπαϊκό Κοινοβούλιο και το Συμβούλιο.

(1) ΕΕ L 270 της 7.10.1998, σ. 48.

(2) ΕΕ L 33 της 6.2.1999, σ. 1.